text: Fængslet for voldtægt af eks-kæreste
  23 maj 2013 kl. 15.47
  En 46-årig mand er torsdag eftermiddag ved et lukket grundlovsforhør i Esbjerg blevet varetægtsfængslet i fire uger for vold og voldtægt mod sin tidligere kæreste.
  Kvinden, der er 41 år, anmeldte sagen ved totiden torsdag morgen, og senere blev manden anholdt. Han har overfor politiet nægtet sig skyldig.
  - Forholdene er ifølge vores sigtelse sket både på hendes og på hans bopæl, siger vicepolitiinspektør Bent Thuesen fra Syd- og Sønderjyllands Politi.
  Han ønsker med henvisning til, at grundlovsforhøret foregik for lukkede døre ikke at oplyse yderligere om sagen.
  Men ifølge Ekstra Bladet trængte den 46-årige ifølge sigtelsen ind i kvindens hjem ved at smadre terrassedøren med en ukrudtsbrænder, ligesom han forsøgte at brænde døren af.
  Senere tvang han eks-kæresten op på sin knallert og kørte hende hjem til sin bopæl, hvor han udsatte hende for fuldbyrdet voldtægt.
  Desuden blev kvinden, der lider af en alvorlig sygdom, slået to gange i hovedet og en gang i brystet forud for voldtægten, skriver Ekstra Bladet.
  